Liebi Schülerinne und Schüler! Liebi Jugendlichi und Chind!  Liebe Bruggerinne und Brugger! Liebi Jugendfestgäscht vo Nah und Fern!     Es isch mir e grossi Ehr als 9-jährige Umiker, als anderthalb-jährige Brugger und als drüüenhalbjährige Schwiizer d'Festred am Brugger Jugendfest z'dürfe halte. Ich versuch das i mim beste Schwiizer-düütsch z'mache - Ihr werdet aber mini holländische Wurzle drus  use ghöre. Ja, i denk: Das Lied "Brugg International" passt zu mir: I ha e holländische Mutter, en Düütsche Vatter, und e Schwiizerische Frau! I bin in Düütschland geboren, in Holland ufgwachse, und vor 31 Jahr als Student i d'Schwiiz cho. En Ziit lang händ mir denn no als Familie in Namibia und uf Teneriffa gwohnt - ja, scho richtig international!    D' Festred am Jugendfest - das isch scho öppis andres wie'ne Predigt am Sunntig. Die meiste Tipps, wo'n-i vo Lüüt ha übercho, händ gheisse: Halt's  churz! D'Jugendliche werdet Dir dankbar sii! Jetzt cha's natürlich sii, dass so-ne Tipp vorallem für Pfärrer - wo mängisch lang redet, wichtig isch - naja, i werd mir Mühi gäh, es churz z'halte, dass niemer muess iischlofe.  Dezue noch e chlini Gschicht: E paar Konfirmande sind emal z'spaat i d'chile cho - de Gottesdienscht hät scho aagfange. De Sigrist, wo sie hät ine g'lah, hät de Finger vor's Muul ghalte und gmacht: Pssss, Pssss…! Ja was, hät eine vo de Konfirmande gfrögt, schlafet denn scho  alli…..?!    I möcht hüütmorge öppis verzälle über's Thema: "begeischteret sii", "mit Begeischterig läbe"! `S Jugendfescht a sich isch natürlech scho es Fescht voll Begeischterig. De Festumzug, de Ruetezug, die schön gschmückti Stadt, die viile Lüüt - das alles isch Grund begeischteret z'sii! Wänn i rächt informiert bi, händ mängi Fründschaft und Ehene da am Jugendfäscht aagfange, wänn de Junggsell sinere Aabettete en Eichezwiig überreicht hät, und sie ihm e Granatblüte hät gäh. Ja, intressanti  Brüüch….! Mir in Holland händ anderi Art vo "Turtele" (de Hof mache) gha! Vielliicht cha-n-i soviil verrate: "I ha di gärn!" heisst uf Holländisch: "Ik hou van jou!" - wänd mir das zsäme emol uusprobiere? - es chönnt ja hüüt no en wichtige Satz sii: "Ik hou van jou!" (2x) = I ha di gärn - das isch doch e Satz voll vo Begeischterig!  Mol, i bi begeischtert vo de Schwiiz! Vo Berge, Wälder, tolli Lüüt, s Schwiizerdüütsch - sone urchige Sprach! Sicher, i ha Holland natürlich au gärn: Die Wiiti, de Wind (bim  Velofahre meischt Gägewind), `s Was-ser, de feine Gouda-Chäs, Windmühlene und vieles mehr - all das hät sin bsundrige Reiz. Mit de Konfirmande gönd mir jedes Jahr is Segel-lager uf Holland - vo Enkhuizen us seglet mir mit emene grosse Zwoi-maschter im Ijsselmeer und uf de Waddenzee - das isch e cooli Sach!    Aber als Chind han i in Holland d'Berge vemisst. Mängisch han i sogar devo träumt, dass i eusere Stadt Huizen emol sone richtige Berg würd wachse… Einigi Hügeli i eusere Gägend händ zwar  "Berge" gheisse (de "Seisjesberg", de "Tafelberg", usw.), aber Gäscht us de Schwiiz händ die Berge nie chönne finde - sie sind wahrschiinlich drüber glofe ohne'es z'merke…    Also, wänn me i Holland nid eso Bergtoure hät chönne mache, so hät's doch öppis andres gäh, was eim als Jugendleche viil Spass gmacht hät: Im Winter sind mir uf de Kanäl (uf de "sloten en grachten") grossi Distanze Schlittschueh glofe - nöd immer wie uf de Kunstiisbahn, im Chreis, sondern sone richtige Tour quer durch's Land - wo  immer es Wasserwäg hät gä.  S'iis (Eis) isch nöd immer gliich starch gsii. Guet, dass die Kanäl bi-n-eus nid eso tüüf sind. Eimol isch es mini Ufgab gsii, en unsicheri Strecki z'teste. Me nimmt dezue Aalauf und laht sich dann vorsichtig gleite um kein unnötige Druck uf's iis z'verursache. Mini Teststrecki hät aber au dem Schongang nid Stand ghalte und mini Kufe sind immer tüüfer gsunke, bis i bis zu de Hüft im iis-chalte Wasser gstande bi. Naja, wenn me denn kräftig wiiter Schlittschuehne tuet, denn  hät me warm becho, und die nass Hose hät sich ine iishose verwandlet. Ja, Holland begeischtert!    No-ne chlini Gschicht us minere Jugendziit i Holland: Mir händ nid wiit vom Ijsselmeer gwohnt, und s'isch immer lässig gsii, dert am Wasser öppis z'unternäh. De schnellschti Wäg zum Ijsselmeer hät aber dur einige Weid duregfüehrt, wo mit Stacheldraht abzuunet sind gsii. Sone Abchürzig über d`Weid u debi gliichziitig none Muetprob vor de Kamerade z'bstoh, wil sone Stier uf dere Weid isch gsii: Das  isch natürlech en uufregendi Sach! Das hät de Stier au gfunde... I ha zwar keis rotes T-Shirt a gha, aber au i mim gwöhnliche Outfit hät de Stier mi sehr interessant gfunde und hät mit mir es Wettrenne wölle mache. Also: denn nüd wie los - so schnell wie möglich uf die andere Siite…. I han es bis zum Zuun gschafft, aber dann isch de Stacheldraht no im Wäg gsii... Das han i nümme so elegant gschafft: e 25 cm langi Narbe isch no hüüt uf mim rechte Bein - e Trophäe vom gwonnene Stier-Wettrenne.    Mit Begeischterig läbe: Vo was bisch Du begeischteret? Wer isch: vom Fussball? Vom Unihokey? Vom Turne? Vo de Jugendfüürwehr? Schachspiele? Musiziere? Tischtennis? Von Liichtathletik?! I versuech, mit öisem jüngste Sohn Joel i de Laufsport-Gruppe Brugg mit z'halte, aber er hät mi scho längscht überholt. Das "Stier-Wettrenn-Tempo" hani mit mine bald 50 Jahr nümme so druf… Mit Tischtennis hani scho längscht kei Chance meh gege min Sohn Raffael, bim Body-Pump vo minere Tochter Nathalie chumm i flach use und  bim Velo-Tempo vo minere Tochter Tabea mag i au sicher nümme mithalte - aber das isch ja en Ehr als Vatter. Es isch doch schön, wenn d'Juniore besser werdet! Und d'Begeischterig isch das, wo zählt - nöd, ob me ganz vorne mit debi isch. Mach das, wo du tuesch, mit Begeischterig, vo ganzem Herze!    Ja, i möcht Dich/Eu ermutige: Läb mit Begeischterig, läb ganz - das isch gsund, das isch guet für d'Umgäbig und steckt a im positive Sinn.  Zum Bispiil: Grüess doch dini Mitmönsche - uf em Velo, uf  de Strass! Das isch en eimalige Mitmönsch! So eine wirscht Du kei zwöites Mal gseh! Ja, läb mit Begeischterig!  I bi begeischteret vo Hünd - I ha mini Frau Rahel dur de Hund chenne glernt! Ja, Hünd händ e ganz spezielle Platz i öisem Läbe! (Mir händ jetzt drüü dehei…)I bin begeischtert vom Singe. I sing gern i öisem Unity Gospelchor Umiken, und freu mi, Loblieder z'singe. Das stellt uuf, das begeischteret! I freu mi, dass bim Brugger Jugendfescht so tolli Lieder gsunge werde: "Brugg International" und das "Brugger Lied" (E starchi Brugg, en schwarze Turm). Am Aafang händ mir das Lied "Grosser Gott, wir loben Dich" gsunge. Vo dem Lied bin-i au begeischtert - und das nid numme will-i Pfarrer bin. Warum? Will die ganzi Schöpfig, d' Natur, d' Tier und d' Mönsche vo Gott so genial gmacht sind. Wenn me da is Detail gaht, chommt me us em Stuune nümme use. Dezue es Bispiil: Bienli sind phänomenal! Mir händ drüü Bienevölker bi-n-eus im Pfarr-garte. (I bi no Hobby-Imker)  De Bienli, Beieli oder "Imbi" - wie me im Aargau sait - händ e Fliiss, Teamgeischt und Organisation, wo me nume drüber cha stuune: 20'000 bis 40'000 Bienli läbet i-mene Volk zsämme, wo jedi Arbeiterin, Chönigin, Drohne, Wächterin, Putzerin ihri Aufgab hät. D'Kundschaf-terinne chönd mit emene Tanz genau säge, wo's de guete Nektar git. Und de Honig, wo sie druus machet - dä isch einfach spitze - so süess! Für 1 Kg Honig müend d'Bienli - was meinet Ihr - wie viel Mal use-flüüge?! - 70'000 Mal. Ja, da cha me nur stuune!   Begeischteret sii - das isch e tolli Sach - aber: Begeischterig wird nid immer überall gschätzt: Min Brüeder und ich händ früehner in Holland emol e Baumhütte gmacht und sind so mächtig stolz druf gsii. Voll Begeischterig händ mir dehei vo öisi Baumhütte  gschwärmt, aber mini Eltere sind eher skeptisch gsi: Ob das wohl sicher isch, usw… Mir händ versuecht, mini Schwöster Elisabeth vo dere tolle Baumhütte z'über-züüge, und händ sie zum Z'Vieri uf de Baum iiglade. Gläser, Sirup und Guezli händ mir via e Strickleitere ufe transportiert und mit Backstei no es chlines Tischli ufbaut. Voller Erwartig händ mir so öisi Schwöster i öisem "Adlerhorst" erwartet. Doch, o weh, während sie a de Strick-leitere ufe gstiige isch, hät sich e Stei vo öisem Tischli glöst und isch ihre  direkt uf de Chopf gheit…. Das isch nid so toll gsii… Ab sofort hät's elterliches Verbot für d'Baumhütte gäh. Zum Glück hät min Vatter als Arzt s'Loch im Chopf vo de Elisabeth wieder chönne zsämeflicke. Ja, mängisch muess me mit siinere Begeischterig uufpasse.  Eiwichtige Punkt zum Thema Begeischterig möcht-i no erwähne: "Begeisterig" hät mit "Geist" z'tue. Gott will eus mit siim Geischt für bestimmte Ufgab befähige. Mir dörfed Gott um sin Geischt bitte! Begeischterig für e gueti Sach, wil von Gottes Geist erfüllt - I denk da an Pfarrer Ernst Sieber, bi dem i anderthalb Jahr in Zürich gschaffet ha. De Pfr.Sieber setzt sich siit meh als 50 Johr für die Schwache i öisere Gsellschaft i. Er hät mir gsait, dass er die Ufgab bis zu sim Läbensend wött wiiter mache - wil das für ihn eso wichtig esch. Ja, e grossartige Begeischterig! So chönnt i no viil Persone ufzähle, wo sich mit Begeischterig und mit emene innere Füür für e guete Sache händ igsetzt: de Heinrich Pestalozzi, wo da in Birr gwürkt hät und sech für Chind stark gmacht hät, d'Margrit Fuchs vo Windisch, wo gäge d'Not von Mönsche in Ruanda (Afrika) öppis unternoh hät, d'Corry ten Boom vo Holland, wo sich für verfolgte Jude im 2.Weltchrieg iigsetzt hät, de Nelson Mandela in Südafrika, wo sälber d'Versöhnig zwüsche Schwarz und Wiis geläbt hät. usw., usw. Aber d'Ziit langet nöd, um vo all ihne z' brichte.  Zum Schluss aber no das: I bin begeischteret vo gueti Witz. Also no eine: Inere Schuelklass hät de Lehrer welle, dass de Schüler jedi Woche vonere guete Tat tüend b'richte. So hät er gfragt: Du Peter, was häsch Du z'brichte? De Peter sait: I ha en alti Frau über d'Strass gführt. Sehr guet, Peter! Und Du, Silvan, was hesch Du gmacht?   I ha en alti Frau über d'Strass gführt. Guet! Und Du, Andi, was häsch du gmacht? I ha en alti Frau über d'Strass gführt.  Ja was, frögt de Lehrer, händ Ihr all es Gliiche gmacht?! Ja, Herr Lehrer, antwortet einer, mir händ's z'dritt müesse mache, denn die alti Frau hät nid wölle…    Ja, i wünsch Eu allne es ganz schöns und freudigs Jugendfescht mit viil Begeisterig! Danke für Eures Zuelose!    ===========================================    Schluss am Abend:  Liebi Schülerinne und Schüler!  Ja, es isch es Jugendfescht voll Begeischterig gsii. Das Wetter hät super  mitgmacht. Das Füürwerk mit em Heimzug hät en wunderbare Schlusspunkt gsetzt. Denn wünsche I Eu jetzt allne ganz schöni Sommerferie mit viil Begeischterig. Au am späte Abig chan I es nid laa, Eu no en Witz mit uuf em Heimwäg zgäh:    De Stefan hät sis Züügnis vo de Schuel becho und sait zu sim Vater: Du Papi, ich möcht di gärn "unter drüü Auge" spreche. Ja gern, sait de Vatter, aber Du meinscht sicher wohl "unter vier Augen"? Nei, sait de Stefan, Du müsstisch eis Aug zue-drücke….  Ja, schöni  Ferie und alles Gueti!